

**Sürgősségi indítvány: Előterjesztés a Csányi Barna Vívó Klub Eger támogatására**

**Tisztelt Közgyűlés!**

A Csányi Barna Vívó Klub Eger szeretne plusz 2 millió forint támogatást kérni a T. Közgyűléstől a 2023-as évre. Ezügyben levélben fordultak Eger város polgármesteréhez, Önkormányzatához.

Több mint 30 éve folynak vívó edzések az Egri Dobó István Gimnáziumban. Idén augusztus végén kaptak a levelet az iskolától, hogy a tornatermet életveszélyessé nyilvánították, így a továbbiakban edzéseket ott már nem tudják tartani. Egy héttel az idény indulása előtt a klub további működése is kérdésessé vált.

A szerencsének és támogatók közbenjárásának köszönhetően a Lenkey János Általános Iskolával tudtak megegyezni. A bérleti díj viszont 40%-al magasabb a korábbiakhoz képest. Az 1 400 000 Ft korábbi bérleti díj így közel 2 millió forint lesz az idényben. Az új helyszín miatt idén az edzéshez szükséges vívó eszközök beszerzése is szükségessé vált. Idén új fegyvernemmel bővítették a tevékenységüket; tőrben is fognak indulni versenyzőkkel a 2023-2024-es idényben, a szükséges eszközök beszerzését már időben megkezdték.

A közel 5 millió forint saját erő mellett a már megítélt támogatáson felül még 3 millió forintra van szüksége a klubnak a működéshez. Idén a tervezett 2 millió forint helyett csak 1 millió forint fog várhatóan befolyni támogatóktól, a nehéz gazdasági helyzet miatt a cégeknek szűkültek a támogatási lehetőségeik. Így mindent egybe vetve 2 millió forintra plusz forrásra van szükség a klub működtetéséhez.

20 év után tavaly újból indult egri versenyző a Magyar Vívó Szövetség által rendezett országos versenyeken, a Diákolimpiáról már egy aranyat és egy ezüstérmet is sikerült elhozni a versenyzőiknek továbbá egy előkelő 5. illetve 6. helyett is szereztek a vívóklub sportolói.

A vívás hazánk legeredményesebb olimpiai sportága! 37 olimpiai aranyat szereztek eddig a magyar vívók. Eger város díszpolgáraként Gömöri Zsolt klubelnök is szívügyének érzi a várvédők emlékéhez méltó modern versenysportot ezen belül a párbajtőr Egerhez illő megerősítését. Szeretnék továbbra is biztosítani az egri tehetségeknek a sportolási és versenyzési lehetőséget, ehhez kérik a város támogatását.

A támogatáshoz szükséges összeg a sportcélú támogatások költségvetési soron rendelkezésre áll.

A fentiek miatt kérem a határozati javaslat támogatását!

Eger, 2023. szeptember 27.

Tisztelettel: dr. Pócs Alfréd s.k.
 képviselő

**Határozati javaslat**

**A Közgyűlés 2.000.000, - Ft működési célú támogatás biztosításáról dönt a Csányi Barna Vívó Klub Eger részére.**

**A Közgyűlés elrendeli a támogatás pénzügyi fedezetének biztosítását az Önkormányzat 2023. évi költségvetésének sportcélú támogatásai (Kiadások/II/15/3/1/5/K) címszám terhére.**

**Határidő: 2023. október 20.**

**Felelős: Mirkóczki Ádám, polgármester**